Märts 2008

Märts 2008, kroonika

2008. aasta märts algas laupäeval ja lõppes 31 päeva pärast esmaspäeval.

1. märts 

Armeenia president Robert Khotšharjan kuulutas seoses Jerevanis puhkenud kokkupõrgetega politsei ja opositsiooniliste meeleavaldajate vahel riigis välja erakorralise seisukorra.
Venemaal moodustati Tšita oblasti ja Aga Burjaadi autonoomse ringkonna liitmisel Taga-Baikali krai. Krai kuberneriks sai Ravil Geniatullin.
Colombia armee korraldas vasakpoolse relvarühmituse FARC vastu sõjalise operatsiooni, rünnates Ecuadori aladel paiknevaid FARCi tugipunkte ja tappes FARCi sekretariaadi liikme Raúl Reyese. Lisaks tapeti operatsiooni käigus veel kuusteist FARCi võitlejat. Ecuador süüdistas Colombia armeed nende riigipiiri ebaseaduslikus ületamises; Colombia võimud väitsid, et tulistasid FARCi positsioone oma territooriumilt.

2. märts

Venemaal toimusid korralised presidendivalimised. Valimised võitis 70,23-protsendilise toetusega valitsusjõudude kandidaat, asepeaminister Dmitri Medvedev. Paremuselt teise tulemuse saavutas 17,72 protsendiga Kommunistliku Partei kandidaat Gennadi Zjuganov.
Ecuador ja Venezuela paigutasid vastusena Ecuadori territooriumil asunud vasakpoolse relvarühmituse FARC tugipunktide ründamisele Colombia armee poolt piirile Colombiaga täiendavad sõjajõud. Ühtlasi saatis Ecuador riigist välja Colombia suursaadiku ja kutsus koju oma suursaadiku Colombias.
Iraani president Maḩmūd Aḩmadīnezhād alustas ametlikku visiiti Iraagis.
Vietnami Binh Thuani provintsi ranniku lähistel läks põhja naftatanker 1700 tonni toornaftaga pardal. 15 meeskonnaliikmest õnnestus päästa vaid üks mees, ülejäänud hukkusid.

3. märts

ÜRO Julgeolekunõukogu kiitis heaks täiendavad majandussanktsioonid Iraani vastu.
Euroopa Komisjoni tervishoiuvolinikuks sai Küprose uus esindaja Euroopa Komisjonis Androulla Vassiliou, kes vahetas välja eelmise Küprose voliniku Márkos Kyprianoú. Samal päeval vannutati Kyprianoú Küprose välisministriks.
Venemaa gaasikontsern Gazprom vähendas Ukrainale tarnitava maagaasi hulka veerandi võrra, süüdistades Ukrainat varasema võlgnevuse tasumata jätmises. Gazpromi võlanõue Ukraina vastu ulatub 1,5 miljardi USA dollarini; Ukraina võimude sõnul olid nad võlad määratud ajaks juba tasunud.
Ameerika Ühendriikide armee korraldas õhurünnaku Somaalia lõunaosas asuvale ja islamistide kontrolli all olevale Dhoble linnale, eesmärgiga tappa islamiterrorist Hassan Turki. Linna tabas kolm mürsku; hukkus neli ja sai vigastada umbes kakskümmend inimest.
Ecuador katkestas diplomaatilised suhted Colombiaga.
Kanadas Alberta provintsis toimusid kohalikud parlamendivalimised. 52,7-protsendilise toetusega võitis valimised Progressiivne Konservatiivne Partei, kogudes 83-liikmelises parlamendis 73 kohta.
Uruguays astusid ametisse välisminister Gonzalo Fernández ja kaitseminister José Bayardi.
Venezuela teatas kõigi Colombia diplomaatide riigist väljasaatmisest ja sulges oma saatkonna Colombia pealinnas Bogotás.
Filipiinide idaranniku lähedal Vaikses ookeanis toimus kohaliku aja järgi 7-palline maavärin, mille epitsenter asus Pandani saarest 133 kilomeetri kaugusel. Maismaal maavärin purustusi ei tekitanud.
Eestis alustas kaitseväe operatiivülema ja maaväe ülema kohusetäitjana tööd brigaadikindral Alar Laneman.

4. märts

Mägi-Karabahhi loodepiiril Mardakerti linna lähistel puhkes tulevahetus Aserbaidžaani ja Armeenia üksuste vahel, millega rikuti alates 1994. aastast kehtinud vaherahu. Tulevahetuses hukkus kaks aserbaidžaanlast ja sai vigastada üks armeenlane.
Saksamaal alustasid streiki avaliku sektori ametiühinguorganisatsiooni Verdi liikmed. Kolmepäevane streik tõi kaasa häired bussi-, lennu- ja rongiliikluses, veevarustuses ning koolide töös.
Suurbritannia troonipärija prints Charles koos abikaasa Camilla Parker Bowlesiga saabus Trinidadi saarele, alustades 11-päevast ringreisi Kariibi mere riikides.
Venemaa gaasiettevõte Gazprom vähendas täiendavalt veel veerandi võrra Ukrainale tarnitava maagaasi kogust. Samamahuline tarnete vähendamine oli aset leidnud ka eelmisel päeval.
Ameerika Ühendriikide Ohio, Rhode Islandi, Texase ja Vermonti osariigis toimusid presidendivalimiste eelvalimiskoosolekud. Vabariikliku Partei kandidaatidest võitis kõigis neljas osariigis senaator John McCain. Demokraatliku Partei kandidaatidest võitis Ohios ja Rhode Islandis senaator Hillary Clinton, Vermontis senaator Barack Obama. 
Ameerika Ühendriikides teatas Vabariikliku Partei presidendikandidaadi kohale kandideerinud Michael Huckabee, et loobub edasisest osalemisest presidendivalimiste kampaanias.
Ameerika Ühendriikide pealinnas Washingtonis toimus seoses Colombia-Ecuadori konfliktiga Ameerika Riikide Organisatsiooni välisministrite erakorraline nõupidamine. Kohtumisel nõudis Ecuadori esindaja organisatsioonilt Colombia hukkamõistmist; Colombia esindaja lükkas süüdistused väidetavas sissetungis Ecuadori territooriumile 1. märtsil tagasi ja kinnitas veelkord, et FARCi tugipunkte tulistati Colombia aladelt.
Pakistanis Lahore linnas ründasid enesetaputerroristid sõjamerelaevastiku kolledžit, pannes selle tagumise sissepääsu juures plahvatama kaks pommi. Rünnakus hukkus neli ja sai vigastada neliteist inimest.
Sudaanis Dārfūri regioonis toimus tulevahetus Sudaani armee ja Euroopa Liidu rahutagamisüksuse EUFOR võitlejate vahel. Viimased olid ületanud Tšaadi-Sudaani piiri, et tuua tagasi Sudaani territooriumile eksinud masin. Tulevahetuses hukkus üks Sudaani sõdur ja üks tsiviilisik.
Eesti Rahvusraamatukogus avati kell 16.00 Türgi välisministeeriumi rändnäitus "Nad uskusid Türgisse". Näituse avasid Türgi suursaadik Fatma Sule Soysal, Eesti välisminister Urmas Paet ja Rahvusraamatukogu peadirektori asetäitja Mihkel Reial.

5. märts

Lõuna-Osseetia parlament võttis vastu pöördumise ÜRO peasekretäri, Venemaa, SRÜ ja Euroopa Liidu liikmesriikide riigipeade poole, milles palutakse tunnistada riigi iseseisvust.
Sloveenia tunnustas esimese endise Jugoslaavia riigina Kosovo iseseisvust. Tunnustamise poolt hääletas Sloveenia 90-liikmelise parlamendi 57 liiget.
Venemaa gaasifirma Gazprom taastas maagaasi tarned Ukrainale, sest kahe riigi gaasiettevõtete juhid jõudsid telefonivestluses vaidlusküsimustes kokkuleppele.
Venemaal võeti Venemaa Ajakirjanike Liidu liikmeks vastu Tšetšeeni Vabariigi president Ramzan Kadõrov.
Ameerika Ühendriikide president George W. Bush avaldas toetust Vabariikliku Partei presidendikandidaadile John McCainile.
Venezuela president Hugo Chávez nimetas avalikus esinemises Colombia poolt 1. märtsil toime pandud sõjalist operatsiooni vasakpoolse relvarühmituse FARC vastu sõjakuriteoks ja süüdistas Colombia võime paremäärmuslike relvarühmituste toetamises.
Eestimaa Rahvaste Ühenduse esinduskogu valis organisatsiooni uueks esimeheks Eesti Islami Koguduse juhatuse esimehe Timur Seifulleni.

6. märts

ÜRO peasekretär Ban Ki-moon nimetas ÜRO uueks esindajaks Afganistanis Norra diplomaadi Kai Eide.
Euroopa Nõukogu delegatsioon eesotsas Suurbritannia endise asepeaministri John Prescottiga alustas ametlikku visiiti Armeenias, et vahendada kõnelusi valitsuse ja poliitilise opositsiooni esindajate vahel.
Belgia pealinnas Brüsselis toimus NATO liikmesriikide välisministrite kohtumine, millel keskenduti aprillis 2008 peetava NATO tippkohtumise ettevalmistamisele. Eestit esindab kohtumisel välisminister Urmas Paet.
Soomes Helsingis Aker Finnyardsi laevatehases lasti vette Eesti laevanduskontserni Tallink tellitud uus laev Baltic Princess.
Venemaa välisministeerium teatas, et tühistab 1996. aastal Abhaasia suhtes kehtestatud kaubandus- ja majanduspiirangud.
Ameerika Ühendriikides New Yorgi linna Times Square'i väljakul armee värbamiskeskuse juures plahvatas varahommikul väikese purustusjõuga lõhkekeha. Plahvatuses keegi vigastada ei saanud, purunes ainult üks keskuse akendest.
Ecuadoris vahistati Colombia vasakpoolse relvarühmituse FARC viis oletatavat liiget.
Nicaragua katkestas 1. märtsi sündmuste tõttu Ecuadori ja Venezuela eeskujul diplomaatilised suhted Colombiaga, süüdistades viimast "poliitilises terrorismis".
Iisraeli pealinnas Jeruusalemmas lasi palestiinlasest mees õhtul Mercaz Haravi judaistliku seminari raamatukogus maha kaheksa ja vigastas vähemalt üheksat inimest. Mehe enda lasi maha kohapeal viibinud Iisraeli armee ohvitser.
Eestisse saabus ametlikule visiidile Läti peaminister Ivars Godmanis. Eesti president Toomas Hendrik Ilves andis talle üle Maarjamaa Risti I klassi teenetemärgi.
Eestisse saabus kahepäevasele ametlikule visiidile Läti kaitsejõudude peastaabi ülem kolonel Andis Dilans.

7. märts

Abhaasia parlament võttis vastu pöördumise ÜRO peasekretäri, Venemaa, SRÜ ja Euroopa Liidu liikmesriikide riigipeade poole, milles palutakse tunnistada riigi iseseisvust. 
Hispaanias Baski autonoomses piirkonnas Arrasate linnas lasti maha sotsialistist endine linnanõunik Isaias Carrasco. Vahejuhtumi tõttu keelustati kogu Hispaanias parlamendivalimiste kampaania.
Soome tunnistas Kosovo iseseisvust. Vastusena Soome sammule kutsus Serbia oma suursaadiku Soomes koju konsultatsioonidele.
Valgevene otsustas riigist välja saata Ameerika Ühendriikide suursaadiku ja kutsus tagasi oma suursaadiku Ameerika Ühendriikides, et protesteerida president Alaksandr Łukašenka suhtes kehtestatud reisipiirangute suhtes.
Ameerika Ühendriikides astus ametist tagasi Demokraatliku Partei presidendikandidaadi Barack Obama nõunik Samantha Power, sest ajaleht The Scotsman avaldas tema kommentaari Hillary Clintoni kohta, kus ta nimetas viimast koletiseks.
Boliivias peatas riiklik valimiskohus president Evo Moralese poolt 4. maiks kavandatud rahvahääletuse põhiseaduse muutmiseks, sest leidis, et referendumi ettevalmistamiseks ei ole piisavalt aega.
Dominikaani Vabariigis toimus Ladina-Ameerika riigipeade tippkohtumine, mille keskseks teemaks kujunes Colombia ja Ecuadori konflikt. Tippkohtumise tulemusel suutsid osapooled oma erimeelsused lahendada.
Iraagi pealinna Bagdadi Karada kaubanduspiirkonnas plahvatas hommikul kaks pommi. Rünnakutes hukkus vähemalt 68 ja sai vigastada 130 inimest.
Eestis lahkus ametist õiguskantsler Allar Jõks.
Eestis sai SEB Eesti Ühispanga ametlikuks nimeks SEB Pank.
Eesti Ajalehtede Liit jagas 2007. aasta ajakirjanduspreemiaid. Aasta ajakirjanikuks valiti ajalehes Postimees töötav Alo Lõhmus, noore ajakirjaniku preemia pälvis Piret Reiljan ajalehest Äripäev.
Eestis toimunud Kuldnõela moegalal valiti 2007. aasta parimaks moekunstnikuks Riina Põldroos.

8. märts

Kreekas Larissa linna lähistel sõitsid veidi pärast keskööd teelt välja Ateenasse teel olnud reisirongi viis vagunit. Õnnetuses sai vigastada kakskümmend kolm inimest.
Maltal toimusid parlamendivalimised. Valimised võitis 49,3 protsendi valijate toetusel valitsev Rahvuslik Partei, 48,8-protsendilise toetusega jäi napilt teiseks Malta Tööpartei. Valimistel osales 93 protsenti hääleõiguslikest kodanikest.
Saksamaa liidukantsler Angela Merkel viibis lühivisiidil Venemaal, kohtudes Venemaa presidendi Vladimir Putin ja tema ametijärglase Dmitri Medvedeviga. Kohtumiste keskseks teemaks olid kahe riigi suhted, iseäranis ühise gaasitrassiga seonduv.
Serbia peaminister Vojislav Koštunica teavitas avalikkust valitsuskoalitsiooni lagunemisest ja esines üleskutsega korraldada ennetähtaegsed parlamendivalimised.
Ameerika Ühendriikide Wyomingi osariigis toimusid presidendivalimiste eelvalimised, kus osalesid ainult Demokraatliku Partei kandidaadid. Edukaimaks osutus senaator Barack Obama.
Ameerika Ühendriikide president George W. Bush pani veto Kongressis heaks kiidetud seaduseelnõule, millega Luure Keskagentuuril oleks keelatud ebainimlike piinamismeetodite kasutamine.
Malaisias toimusid parlamendivalimised. Peaminister Abdullah Ahmad Badawi valimisliit Barisan Nasional võitis küll 140 kohta 222-liikmelises parlamendis, kuid sai siiski halvima valimistulemuse alates riigi iseseisvumisest 1957. aastal.
Eestis Tallinna Ülikoolis toimus konverents "Maailmastumise väljakutsed", mille peaesinejaks oli tuntud sotsiaalteadlane, Yale'i Ülikooli professor Immanuel Wallerstein. Ta pidas ettekande teemal "Maailmasüsteemi tänane tasakaalustamatus".
Eestis rahvusooperis Estonia anti sama teatri solistile Mart Madistele üle Harjumaa teatripreemia summas 20 000 krooni.

9. märts

Hispaanias toimusid parlamendivalimised. Valimised võitis valitsev Hispaania Sotsialistlik Töölispartei, mis kogus 43,65 protsendi valijate toetuse ning 169 kohta parlamendi alamkojas ja 89 kohta parlamendi ülemkojas. Peamine opositsioonierakond Rahvapartei saavutas 40,13 protsendi valijate toetuse ning vastavalt 153 ja 101 kohta.
Prantsusmaal toimus kohalike omavalitsuste valimiste esimene voor. Valimistel saatis edu opositsioonilise Sotsialistliku Partei kandidaate.
Venemaa pealinnas Moskvas Lužniki staadionil toimunud Venemaa jalgpalli meistrivõistluste finaalmängus võitis tulemusega 2:1 Venemaa superkarika jalgpallis Peterburi klubi Zenit, olles parem Moskva Lokomotiivist.
Venemaa president Vladimir Putin esitas Arhangelski oblasti kuberneri kandidaadiks endise Jakutski linnapea Ilja Mihhaltšuki.
Argentina idaosas Dolorese linnas sõitis koidiku eel reisirong otsa raudteeülesõidukohal tõkkepuude alt läbi sõitnud bussile. Õnnetuses sai surma 18 ja vigastada 47 inimest. Hukkunute seas oli ka ülesõidukohal rongi möödumist oodanud naissoost mootorrattur.
Venezuela teatas diplomaatiliste suhete taastamisest naaberriigi Colombiaga.
Iisraeli peaminister Ehud Olmert kiitis heaks 750 elamu rajamise juudi asundustesse Jordani Läänekalda aladel.
Zimbabwe president Robert Mugabe allkirjastas seaduse, mille kohaselt peab iga Zimbabwes tegutseva firma enamusosalus kuuluma mustanahalistele Zimbabwe kodanikele.

10. märts

Belgia pealinnas Brüsselis algas Euroopa Liidu üldasjade ja välissuhete nõukogu kahepäevane kohtumine, kus osales ka Eesti välisminister Urmas Paet. Kohtumise keskseks teemaks olid arengud Gruusias ja Balkani poolsaare riikides.
Moldovas jõustus seadus, millega keelati suitsetamine avalikes kohtades. Lisaks töökohtadele, õppe- ja meditsiiniasutustele keelati suitsetamine ka toitlustusasutustes ja turgudel. Samuti keelas seadus tubakatoodete reklaami.
Serbia peaministri Vojislav Koštunica valitsus esitas president Boris Tadićile ametliku palve parlament laiali saata ja kuulutada välja ennetähtaegsed parlamendivalimised.
Liibanoni parlament lükkas taas kord edasi presidendivalimised. 11. märtsil toimuma pidanud valimiste uueks kuupäevaks määrati 25. märts.
Malaisias vannutati uueks ametiajaks ametisse valimised võitnud peaminister Abdullah Ahmad Badawi.
Eestis andis XI Riigikogu ees ametivande ja astus ametisse uus õiguskantsler Indrek Teder.
Eestisse saabusid kolmepäevasele ametlikule visiidile Gruusia poliitilise opositsiooni liidrid Levan Gatšetšiladze, Salome Zurabišvili, Kahha Kukava ja David Usupašvili. 
Eesti president Toomas Hendrik Ilves alustas kolmepäevast visiiti Prantsusmaal Strasbourgis eesmärgiga külastada Euroopa Parlamenti.

11. märts

Hollandis Haagis ÜRO Endise Jugoslaavia Rahvusvahelises Kriminaaltribunalis algas kohtuprotsess sõjakuritegudes süüdistatavate Horvaatia armee endiste kõrgete ohvitseride Ante Gotovina, Ivan Čermaki ja Mladen Markači üle.
Itaalia pealinnas Roomas valiti 7. veebruaril surnud Andrew Bertie asemel Malta ordu uueks suurmeistriks Matthew Festing, kes ka samal päeval kardinal Pio Laghi ja valimiskogu ees ametivande andis.
Venemaa president Vladimir Putin esitas Rjazani oblasti kuberneri kandidaadiks Oleg Kovaljovi.
Ameerika Ühendriikide Mississippi osariigis toimusid presidendivalimiste eelvalimised, kus osalesid ainult Demokraatliku Partei kandidaadid. Edukaimaks osutus senaator Barack Obama.
Ameerika Ühendriikide New Yorgi osariigi parlamendi vabariiklik opositsioon esitas prostitutsiooni ostmises süüdistatud demokraadist kubernerile Eliot Spitzerile ultimaatumi, nõudes, et ta 48 tunni jooksul tagasi astuks.
Ameerika Ühendriikide armee tegevust Lähis-Idas ja Ida-Aafrikas koordineeriva keskväejuhatuse ülem admiral William Fallon astus ametist tagasi. Tema kohusetäitjaks määrati kindralleitnant Martin Dempsey.
Eesti peaminister Andrus Ansip alustas kahepäevast visiiti Saksamaa pealinnas Berliinis, et osaleda Eesti Vabariigi 90. aastapäeva üritustel. Ühtlasi kohtus ta Saksamaa siseministri Wolfgang Schäuble ja Bundestagi liikmetega.
Eesti välisminister Urmas Paet alustas kahepäevast visiiti Venemaa pealinnas Moskvas, et osaleda Eesti Vabariigi 90. aastapäeva üritustel.
Eesti majandus- ja kommunikatsiooniminister Juhan Parts kinnitas ministeeriumi asekantslerite kohusetäitjateks Einari Kiseli ja Merike Kompus-van der Hoeveni.
Eesti president Toomas Hendrik Ilves esines Prantsusmaal Strasbourgis Euroopa Parlamendi ees kõnega, milles keskendus Euroopa Liidu tulevikuväljavaadetele. 
Eestisse saabus visiidile Läti tuletõrje- ja päästeteenistuse delegatsioon eesotsas ametkonna direktori Intars Zitānsiga.

12. märts

Läti välisminister Māris Riekstiņš ja Ameerika Ühendriikide sisejulgeoleku minister Michael Chertoff allkirjastasid vastastikuse mõistmise memorandumi, mis on kahe riigi vahelise viisavabaduse kehtestamise eeltingimuseks.
Valgevenest lahkus Ameerika Ühendriikide suursaadik Karen Stewart, kelle Valgevene võimud olid otsustanud 7. märtsil riigist välja saata.
Venemaa koosseisu kuuluva Inguši Vabariigi president Murat Zjazikov saatis laiali peaminister Ibrahim Malsagovi valitsuse ja kõik kohalikud omavalitsused. Peaministri kohusetäitjaks nimetati peaministri esimene asetäitja Hava Jevlojev.
Ameerika Ühendriikides teatas prostitutsiooni ostmises süüdistatud New Yorgi osariigi kuberner Eliot Spitzer, et astub 17. märtsil tagasi.
Ameerika Ühendriikides astus tagasi Demokraatliku Partei presidendikandidaadi Hillary Clintoni rahastamiskomitee liige Geraldine Ferraro, kes oli avalikus kommentaaris nimetanud Clintoni rivaali Barack Obama valimisedu peamise põhjusena tema rassilist kuuluvust.
Tai pealinnas Bangkokis algas kohtuprotsess korruptsioonis süüdistava ekspeaministri Thaksin Shinawatra üle. Mees ise ennast üheski süüdistuse punktis süüdi ei tunnistanud.
Eesti siseminister Jüri Pihl ja Ameerika Ühendriikide sisejulgeoleku minister Michael Chertoff allkirjastasid vastastikuse mõistmise memorandumi, mis on kahe riigi vahelise viisavabaduse kehtestamise eeltingimuseks.
Eesti välisminister Urmas Paet kohtus oma Venemaa-visiidi raames Moskvas Venemaa asevälisministri Vladimir Titoviga.
Eesti Betooniühing kuulutas välja konkursi "Aasta Betoonehitis 2007" võitjad. Aasta ehitiseks tunnistati Puurmani kaarsild, peaauhind anti selle konstruktoritele Siim Idnurmele ja Juhan Idnurmele.
Eesti Rahvusraamatukogus toimus Energiafoorum 2008. Üritusel osales teiste seas ka majandus- ja kommunikatsiooniminister Juhan Parts.

13. märts

Kulla hind maailmaturul püstitas uue hinnarekordi, ületades esimest korda ajaloos 1000 USA dollari piiri.
Belgia pealinnas Brüsselis algas Euroopa Ülemkogu, kus keskendutakse peamiselt Lissaboni strateegia eesmärkide saavutamise võimaluste arutelule. Eestit esindavad ülemkogul peaminister Andrus Ansip ja välisminister Urmas Paet.
Serbia president Boris Tadić saatis tekkinud valitsuskriisi tõttu parlamendi laiali ja kuulutas 11. maiks välja ennetähtaegsed parlamendivalimised.
Iraagis Mosuli linna lähistelt hauast leiti surnuna 29. veebruaril röövitud Kaldea Katoliku Kiriku peapiiskop Paulos Faraj Rahho. Piiskoppi ei tapetud, vaid ta suri haiguse tagajärjel.
Taiwanil astus ametist tagasi rahandusminister Ho Chih-chin. Ministri kohusetäitjaks nimetati Lee Ruey-tsang.
Senegalis allkirjastasid Sudaani president ‘Umar Ḩasan Aḩmad al-Bashīr ja Tšaadi president Idriss Déby kahe riigi vahelise rahulepingu, millega kohustusid sulgema oma piirid piirialadel tegutsevatele mässuliste rühmitustele.
Eesti pealinnas Tallinnas Salme kultuurikeskuses algasid kaks päeva kestvad arstide päevad, millest võttis osa enam kui viissada meditsiinitöötajat.
Eesti Rahvusraamatukogu konverentsikeskuses toimus neljas kodurahu foorum.

14. märts

Kosovos vallutasid kohalikud serblased Mitrovica linna kohtuhoone, võtsid sellelt maha ÜRO lipu ja heiskasid Serbia lipu. Maja valvanud ÜRO politseinikud sunniti hoonest lahkuma.
Suurbritannia endine peaminister Tony Blair saabus Jaapanisse, et vahendada rahvusvaheliste kliimaekspertide läbirääkimisi kasvuhoonegaaside emissiooni piiramise alal.
Suurbritannias avas kuninganna Elizabeth II ametlikult Heathrow' lennujaama viienda terminali. Terminali ehituse maksumuseks kujunes 4,3 miljardit Suurbritannia naelsterlingit.
Türgi peaprokurör esitas riigi konstitutsioonikohtule taotluse keelustada valitsev islamistlik Õigluse ja Arengu Partei, süüdistades erakonda ilmaliku riigikorra vastu suunatud tegevuses.
Venemaal kinnitas Rjazani oblasti duuma ühehäälselt oblasti kuberneriks Oleg Kovaljovi.
Ameerika Ühendriikides tabas Georgia osariigi pealinna Atlantat tugev torm. Kiirusega 27 meetrit sekundis puhunud tuul kahjustas kahte staadioni, meediakontserni CNN peakorterit ja veel mitut kõrghoonet. Kaks inimest sai tormis surma ja üheksa vigastada.
Afganistani lõunaosas Helmandi provintsis sai lõhkekeha plahvatusel raskelt haavata ja toimetati Camp Bastioni sõjaväebaasi ravile Eesti kaitseväelane.
Hiina koosseisu kuuluva Tiibeti autonoomse piirkonna pealinnas Lhasas muutusid 10. märtsil alanud meeleavaldused iseseisvuse toetuseks vägivaldseks ja puhkesid kokkupõrked Hiina korrakaitsejõududega. Ametlikel andmetel hukkus rahutustes kolmteist inimest, kelle seas olid ka rahutuste käigus süüdatud müügipaviljonides surnuks põlenud müüjad. Tiibeti eksiilvalitsuse andmetel oli hukkunuid kaheksakümmend.
Iraanis toimusid parlamendivalimised.
Eesti president Toomas Hendrik Ilves nimetas Eesti suursaadikuks Afganistanis Harri Tiido ja Eesti suursaadikuks Marokos Mart Tarmaku. Mõlemad mehed jätkavad resideerimist oma praegustes töökohtades ehk vastavalt Tallinnas ja Lissabonis.
Eestisse saabus ametlikule visiidile Poola kaitseminister Bogdan Klich. Ta kohtus Tallinnas Eesti kaitseministri Jaak Aaviksooga.
Eestis Tallinnas aadressil Roosikrantsi 17 avas oma esimese kontori üks Leedu suuremaid pankasid Bankas Snoras, alustades Eestis pangateenuste osutamist. Tegemist on esimese Leedu pangaga Eesti finantsteenuste turul.
Eesti Näituste messikeskuses Tallinnas Pirita linnaosas avati kolm päeva kestnud kaheksas Meremess.

15. märts

Albaania pealinna Tirana lähistel Gerdeci külas relvalaos toimus vanade mürskude kahjutuks tegemise käigus plahvatuste seeria, mille tagajärjel hukkus kuusteist ja sai vigastada umbes kolmsada inimest. Hävis ka üle kolmesaja hoone.
Ameerika Ühendriikides New Yorgi linnas Manhattanil kukkus ümber 19 korruse kõrgune tornkraana, purustades elumaja. Hukkus neli ja vigastada sai kümme õnnetuse ajal majas viibinud inimest.
Hiina Üleriigiline Rahvaesindajate Kongress valis peaaegu ühehäälselt riigi presidendiks tagasi Hu Jintao.
Eesti peaminister Andrus Ansip alustas neli päeva kestvat ametlikku visiiti Türgis. Esimesel päeval avas ta İstanbulis Eesti peakonsulaadi endisel hoonel mälestustahvli ja Eesti disaini tutvustava näituse.
Eesti Draamateatri suures saalis esietendus Merle Karusoo lavastatud näidend "Sigma Tau-C705", mis keskendub Gustav Naani elule ja tegevusele.

16. märts

Itaalia majandusraskustes rahvuslik lennuettevõte Alitalia võttis vastu lennunduskontserni Air France-KLM pakkumise, mille kohaselt omandab viimane Itaalia valitsuse 49,9-protsendilise osaluse firmas 139 miljoni euro eest, makstes iga aktsia eest vaid 10 eurosenti.
Prantsusmaal toimus kohalike omavalitsuste valimiste teine voor. Enamikus omavalitsustes saatis edu opositsioonilise Sotsialistliku Partei kandidaate.
Türgis toimus Eesti saatkonna korraldamisel riigi ajaloo esimene suusamaraton, millega tähistatakse Eesti Vabariigi 90. aastapäeva. Maratonil osales ka Eesti peaminister Andrus Ansip.
Ameerika Ühendriikide Vabariikliku Partei presidendikandidaat senaator John McCain saabus Iraagi pealinna Bagdadi üllatusvisiidile.
Ameerika Ühendriikide pangandusgrupp JP Morgan Chase jõudis kokkuleppele Wall Streeti suuruselt viienda, majandusraskustesse sattunud investeerimispanga Bear Stearns ostus.
Hiina Üleriigiline Rahvaesindajate Kongress valis riigi peaministriks tagasi Wen Jiabao.

17. märts

Albaanias astus 15. märtsil toimunud laskemoonalao plahvatuse tõttu ametist tagasi kaitseminister Fatmir Mediu. 
Kosovo põhjaosas Mitrovica linnas vallutasid ÜRO politseiüksused ja NATO rahuvalvajad tagasi 14. märtsil kohalike serblaste poolt vallutatud kohtuhoone. Puhkesid ulatuslikud kokkupõrked, milles sai vigastada 70 serblasest meeleavaldajat ning 63 ÜRO politseinikku ja NATO rahuvalvajat. Kokkupõrgete tulemusel tõmbusid ÜRO politseinikud õhtuks linnast välja; kohtuhoone jäi siiski NATO sõdurite kontrolli alla.
Venemaa pealinnas Moskvas algasid kõnelused Ameerika Ühendriikide riigisekretäri Condoleezza Rice'i ja kaitseministri Robert Gatesi ning Venemaa presidendi Vladimir Putini, asepeaministri Dmitri Medvedevi ja välisministri Sergei Lavrovi vahel. Kahepoolsete kõneluste keskmes oli Ameerika Ühendriikide raketitõrjekilbi paigutamine Ida-Euroopa riikidesse.
Ameerika Ühendriikide asepresident Dick Cheney alustas kümnepäevast ringreisi Lähis-Ida riikides üllatusvisiidiga Iraagi pealinna Bagdadi.
Ameerika Ühendriikides astus ametist tagasi seksuaalteenuste ostmises süüdistatud New Yorgi osariigi kuberner Eliot Spitzer. Tema asemel vannutati uueks, osariigi 55. kuberneriks senine asekuberner David Paterson. Patersonist sai esimene pime kuberner Ameerika Ühendriikides ja ühtlasi esimene neeger New Yorgi osariigi kuberneri ametikohal.
Ameerika Ühendriikide pealinnas Washingtonis toimus Ameerika Riikide Organisatsiooni välisministrite nõupidamine, mille eesmärgiks oli leevendada poliitilisi pingeid Colombia ja Ecuadori vahel. Kõigile osapooltele sobiva resolutsiooni tekstini siiski ei jõutud.
Kuveidi valitsus eesotsas peaminister Nāşir Muḩammad al-Aḩmad aş-Şabāḩiga astus tagasi.
Mauritiusel vabastas peaminister Navin Ramgoolam ametist välisminister Madan Dulloo.
Pakistanis kogunes esimesele istungile 18. veebruaril valitud parlamendi uus koosseis.
Jõustus Eesti ja Soome vaheline esindusleping, mille kohaselt alustasid Soome saatkonnad Eesti viisade väljastamist Araabia Ühendemiraatides, Filipiinidel, Indoneesias, Namiibias, Peruus, Serbias, Tais, Tansaanias ja Tuneesias.

18. märts

Armeenia parlament võttis öösel vastu seadusemuudatuse, mis võimaldas valitsusel keelata riigis massiürituste läbiviimine.
Serbia kutsus Kosovo tunnustamise tõttu Jaapani poolt koju konsultatsioonidele oma suursaadiku Jaapanis.
Venemaa pealinnas Moskvas lõppesid tulemusteta Ameerika Ühendriikide ja Venemaa ministrite läbirääkimised USA raketitõrjekilbi osade paigaldamise üle Ida-Euroopa riikidesse.
Kanada valitsus tunnustas Kosovo iseseisvust.
Hiina peaminister Wen Jiabao esines parlamendi ees kõnega, milles süüdistas 10. märtsil Lhasas puhkenud rahutuste organiseerimises XIV dalai-laamat Tenzin Gyatsod.
Eestis viibis ühepäevasel ametlikul visiidil Poola president Lech Kaczyński. Visiidi raames kohtus ta Pärnus Eesti presidendi Toomas Hendrik Ilvesega.

19. märts

Kosovo iseseisvust tunnustasid Bulgaaria, Horvaatia ja Ungari.
Moldovas astus ametist tagasi peaminister Vasile Tarlevi valitsuskabinet.
Venemaa pealinnas Moskvas korraldasid FSB ja miilitsa üksused läbiotsimised naftakontserni BP ning selle tütarettevõtte TNK-BP kontorites.
Venemaa Moskva Izmailovski rajooni kohtu otsusega saadeti riigist välja ja anti Läti võimudele üle seal tagaotsitavaks kuulutatud Natsionaalbolševistliku Partei Läti osakonna endine juht Vladimir Linderman. 
Ameerika Ühendriikide saatkond Minskis lõpetas Valgevene elanikele ajutiselt Ühendriikide viisade väljastamise. Tegu oli Ühendriikide vastusega Valgevene välisministeeriumi soovitusele vähendada Valgevenes asuva saatkonna töötajate arvu.
Austraalias lubati haiglast kodusele ravile 11. veebruari riigipöördekatses raskelt vigastada saanud Ida-Timori president José Ramos Horta.
Kuveidi emiir Şabāḩ al-Aḩmad al-Jābir aş-Şabāḩ saatis puhkenud valitsuskriisi tõttu parlamendi laiali ja määras erakorraliste parlamendivalimiste toimumisajaks 17. mai.
Pakistani parlamendi esimeheks valiti 52-aastane Fahmida Mirza, kellest sai esimene naisspiiker riigi ajaloos.
Eestis teatas äritegelasele Urmas Sõõrumaale kuuluv investeerimisfirma U.S. Invest 25-protsendilise osaluse müügist Baltimaade ühes suuremas turvafirmas G4S Baltics. Sõõrumaa aktsiad ostis turvafirma emaettevõte G4S.

20. märts

Armeenias tühistati alates 1. märtsist riigis kehtinud erakorraline seisukord.
Belgias vannutati ametisse peaminister Yves Leterme'i valitsus. Enamus Guy Verhofstadti valitsuskabineti ministreid säilitasid oma ametikoha ka uues valitsuses.
Kreeka parlament kiitis 151 poolt- ja 13 vastuhäälega heaks pensioniseaduse eelnõu, millega vähendati pensionifondide arvu ja tõsteti osade elualade töötajate pensioniiga. Parlamendi istungi ajal toimusid Ateenas parlamendihoone ees kokkupõrked politsei ja reformi vastu meelt avaldanud ametiühinguliikmete vahel.
Serbia kutsus seoses Kosovo iseseisvuse tunnustamisega Ungari poolt koju konsultatsioonidele oma suursaadiku Ungaris.
Ameerika Ühendriikide asepresident Dick Cheney sooritas üllatusvisiidi Afganistani pealinna Kabuli.
Ameerika Ühendriikide juhtiv karastusjookide tootja PepsiCo koos oma tütarettevõttega Pepsi Bottling Group teatas 75,5 protsendi aktsiate omandamisest Venemaa suurimas mahlatootmisettevõttes Lebedjanski. Tehingu väärtuseks kujunes 1,4 miljardit USA dollarit.
Hiina võimud tunnistasid esmakordselt, et 10. märtsil Lhasas alguse saanud rahutused on levinud väljapoole Tiibeti autonoomse piirkonna piire.
Eesti XI Riigikogu kiitis 81 poolthäälega heaks õiguskantsler Indrek Tederi ettepaneku Riigikogu liikmelt Villu Reiljanilt saadikupuutumatuse äravõtmiseks. Riigikogu otsus võimaldab riigiprokuratuuril esitada Reiljanile ametliku süüdistus pistisevõtmises.
Eestis esitas Pärnu linnavolikogu Isamaa ja Res Publica Liidu fraktsioon menetlusse eelnõu linnapea Mart Viisitamme umbusaldamiseks.
Eestis lõppesid kümnendad Eesti Filmi Päevad. Pidulikul lõputseremoonial anti üle Kinoliidu aastapreemia, mille pälvis Sulev Keeduse dokumentaalfilm "Joonatan Austraaliast".

21. märts

Hispaanias La Rioja autonoomses piirkonnas Calahorra linnas plahvatas kohaliku aja järgi kell 13.00 politseijaoskonna ees autopomm. Rünnakus sai vigastada üks politseinik. Vastutuse rünnaku eest võttis endale baskide vasakpoolne äärmusrühmitus Euskadi ta Askatasuna.
Küprosel algasid Küprose presidendi Dimítris Christófiase ja Põhja-Küprose presidendi Mehmet Ali Talati vahelised kõnelused saare taasühendamiseks. Kõnelusi vahendab ÜRO eriesindaja Küprosel Michael Moller.
Moldova president Vladimir Voronin esitas peaministri kandidaadiks Zinaida Greceanii.
Hiina loodeosas Xinjiangi autonoomses piirkonnas toimus kohaliku aja järgi kell 6.33 7,2-pallise tugevusega maavärin, mille kese asus 255 kilomeetri kaugusel Hotani linnast.
Indias kohtusid Tiibeti usujuht dalai-laama Tenzin Gyatso ja Ameerika Ühendriikide Kongressi Esindajatekoja esimees Nancy Pelosi. Pärast kohtumist kutsus Pelosi rahvusvahelist kogukonda üles mõistma hukka Hiina võimude tegevus Tiibeti autonoomses piirkonnas 10. märtsil puhkenud rahutuste mahasurumisel.
Libeerias algas rahvaloendus. Tegemist on esimese rahvaloendusega riigis pärast 1984. aastat.
Eesti ujuja Danil Haustov püstitas Hollandis Eindhovenis toimunud ujumise Euroopa meistrivõistlustel 100 meetri vabaujumises ajaga 50,37 Eesti rekordi.

22. märts

Belgia pealinnas Brüsselis tähistasid patsifistlike organisatsioonide esindajad Iraagi sõja alguse viiendat aastapäeva NATO-vastase meeleavaldusega, millest võttis osa umbes viissada inimest. Politsei takistas meeleavaldajate ligipääsu NATO peakorterile ja vahistas umbes 150 inimest.
Türgi kaguosa linnades puhkesid verised kokkupõrked Kurdistani Töölispartei toetuseks meelt avaldanud kurdide ja politsei vahel. Kokku vahistati üle 130 inimese, vigastute täpne arv on teadmata. Ainuüksi Vani linnas sai vigastada nelikümmend meeleavaldajat ja viisteist politseinikku.
Taiwanis toimusid presidendivalimised. Valimised võitis 58,4-protsendilise toetusega Kuomintangi kandidaat Ma Yingjiu; tema oponent Frank Hsieh pidi leppima 41,6-protsendilise toetusega.
Mali idaosas Abeibara linna lähistel ründasid tuareegi mässulised sõjaväekonvoid, röövides vähemalt kaheksa sõidukit ja kakskümmend Mali sõdurit.

24. märts

Bhutanis toimusid riigi ajaloo esimesed demokraatlikud parlamendivalimised. Valimised võitis 67-protsendilise toetusega Bhutani Rahu ja Õitsengu Partei, kogudes 47-liikmelises parlamendis 44 saadikukohta. Kokku osales valimistel 79,4 protsenti hääleõiguslikest elanikest.
Pakistani parlament valis häältega 264:42 riigi uueks peaministriks Yousaf Raza Gillani.
Eesti suursaadik Afganistanis Harri Tiido andis Kabulis president Ḩāmid Karzayle üle oma volikirjad.

25. märts

Austria lääneosas Viini ja Salzburgi ühendaval maanteel Seewalcheni linna lähistel toimus lumetormist põhjustatud halva nähtavuse tõttu ulatuslik autoõnnetus, milles põrkas kokku ja sai kannatada umbes kuuskümmend sõidukit. Õnnetuses hukkus üks ja sai vigastada kolmkümmend inimest.
Gruusia ja Venemaa vahel taastusid pärast 18-kuulist vaheaega regulaarsed liinilennud.
Saksamaal esitati paremäärmusliku Rahvusdemokraatliku Partei esimehele Udo Voigtile ning tema parteikaaslastele Klaus Beierile ja Frank Schwerdtile ametlik süüdistus rassivaenu õhutamises. 
Valgevene pealinnas Minskis ajas miilits laiali poliitilise opositsiooni korraldatud meeleavalduse, millega tähistati 90 aasta möödumist Valgevene Rahvavabariigi väljakuulutamisest. Opositsioonijõudude andmetel vahistati üle saja inimese.
Venemaa pealinnas Moskvas allkirjastasid Venemaa president Vladimir Putin ja Egiptuse president Ḩusnī Mubārak lepingu, mille kohaselt aitab Venemaa rajada Egiptusse riigi esimese tuumaelektrijaama.
Indoneesia parlament võttis vastu seaduse, mis näeb ette pornograafilise ja vägivaldse sisuga veebilehtede külastamise eest kuni kolmeaastase vanglakaristuse või ulatusliku rahatrahvi.
Pakistanis vannutati ametisse peaminister Yousaf Raza Gillani.
Komooride armee alustas Aafrika Liidu väeüksuste toel iseseisvust taotlevate separatistide kontrolli all olnud Ndzwani saare vabastamist. Kokku osales operatsioonis umbes 450 sõdurit, kes saavutasid päeva jooksul kontrolli saare kõigi suuremate linnade üle. Separatistide liider kolonel Mohammed Bacar põgenes Prantsusmaa kontrolli all olnud Mayotte'i saarele.
Eesti peaminister Andrus Ansip alustas kahepäevast ametlikku visiiti Makedoonias, mille raames kohtus ta president Branko Crvenkovski, peaminister Nikola Gruevski ja välisminister Antonio Milososkiga.

26. märts

Norra läänerannikul Ålesundi linnas varises öösel ilmselt maalihke tagajärjel kokku kuuekorruseline elumaja. Õnnetuses hukkus tõenäoliselt viis ja sai vigastada kaks inimest. Hiljem samal päeval varises kokku veel üks läheduses asunud maja, kust inimesed olid juba evakueeritud.
Prantsusmaa president Nicolas Sarkozy alustas oma esimest ametlikku visiiti Suurbritannias. Visiidi esimesel päeval kohtub ta Suurbritannia peaministri Gordon Browniga.
India autotootja Tata Motors omandas Ameerika Ühendriikide autotootjalt Ford Motor Company Briti luksusautode margid Jaguar ja Land Rover. Tehingu väärtuseks kujunes 2,3 miljardit USA dollarit.
Komooride asepresident Ikililou Dhoinine nimetati eelmisel päeval mässuliste võimu alt vabastatud Ndzwani osariigi presidendi kohusetäitjaks.
Eestisse Tallinnasse saabus sõprusrong 180 õpilase ja nende õpetajatega Moskva neljast koolist. Venemaa kooliõpilaste kolmepäevase visiidi eesmärk on Eestit ja Eesti noori paremini tundma õppida.
Eestis Tallinnas Hiina saatkonna ees toimus kohaliku aja järgi kell 16.00 Budismi Instituudi korraldatud meeleavaldus, millel nõuti Tiibetile iseseisvuse andmist. Üritusel osales umbes kolmsada inimest.

27. märts

Suurbritannias avati liikluseks Londoni Heathrow' lennujaama uus terminal T5. Terminali pidulik vastuvõtmine, millel osales ka kuninganna Elizabeth II, toimus juba 14. märtsil. Lennujaama avamisega kaasnesid ulatuslikud probleemid pagasi käitlemisel.
Ukraina rannikul Mustal merel kukkus alla Ukraina piirivalve helikopter Mi-8. Pardal viibinud 13 inimesest õnnestus päästa ainult üks, ülejäänud hukkusid.
Ameerika Ühendriikide Georgia osariigis Columbuse linnas avas mees kohalikus haiglas Doctors Hospital tule inimeste pihta. Tulistamises sai kaks inimest surma ja üks raskelt vigastada; tulistamisele tegi lõpu erariietes politseinik, kes haavas ründajat.
Birma pealinnas Naypyidaw's toimus relvajõudude päeva pidulik paraad, millel osales ka vaid harva avalikkuses nähtav sõjaväehunta esimees kindral Than Shwe.
Iraagi lõunaosas lasti õhku suur naftajuhe, mis tõi kaasa Al-Başrah' sadama kaudu toimuva naftaekspordi vähenemise kolmandiku võrra ja tõstis nafta hinda maailmaturul 108 USA dollarini barreli eest.
Komooride Ndzwani saare separatistide liider kolonel Mohammed Bacar toimetati Prantsusmaa armee poolt Mayotte'i saarelt Réunionile. Komooride pealinnas Moronis Prantsusmaa saatkonna ees toimusid samal ajal meeleavaldused, kus nõuti Bacari väljaandmist Komooride kohtuvõimudele.
Tallinnas teatris NO99 toimus 2007. aasta teatriauhindade kätteandmistseremoonia. Parimaks lavastajaks tunnistati teatri NO99 kunstiline juht Tiit Ojasoo lavastuse "ГЭП ehk Garjatšije estonskije parni" eest. Parimaks meesnäitlejaks valiti Üllar Saaremäe Rakvere Teatrist ja parimaks naisnäitlejaks Piret Laurimaa teatrist Endla.
Eestis Tallinnas toimus muusikaauhindade gala "Kuldne Plaat 2008". Aasta naisartisti ja aasta albumi auhinnad läksid lauljatar Nikile. Aasta autori auhinna pälvis Hendrik Sal-Saller ja aasta ansambli auhinna Smilers.
Eestis viibis mitteametlikul visiidil Soome president Tarja Halonen, kes ava Kumu kunstimuuseumis soome kunsti tutvustava näituse.
Tallinnasse saabusid NATO kiirreageerimisjõudude eskaadrisse (SNMG1) kuuluvad Hispaania ja Portugali sõjalaevad Blas de Lezo ja Vasco da Gama. Laevad peatuvad Tallinna Vanasadamas 31. märtsini.

28. märts

Gruusias mõistis Thbilisi linnakohus väidetava väljapressimise eest tagaselja 11 aastaks vangi endise kaitseministri ja opositsioonipoliitiku Irakli Okruašvili.
Norra valitsus tunnustas Kosovo iseseisvust.
Jaapani kontsern Mitsubishi kinnitas ametlikult kuuldusi, et alustab projekti esimese Jaapani reisilennuki tootmiseks. Projekti maksumus on 1 miljard USA dollarit ja esimesed Mitsubishi Regional Jeti nime kandvad lennukid peaksid turule jõudma 2013. aastal.
Vietnami võimud teatasid, et vähendavad riisihindade languse tõttu maailmaturul 2008. aastal riisi eksporti 22 protsenti. Varem olid sarnastest otsustest teatanud ka India ja Egiptus.
Tansaania kirdeosas Mererani piirkonnas Arusha linnast 40 kilomeetri kaugusel toimunud vääriskivide kaevanduse varingus hukkus 65 kaevurit. Varingu põhjustasid piirkonda tabanud suured vihmasajud.
Eestisse saabus kolmepäevasele ametlikule visiidile Gruusia peaminister Lado Gurgenidze. Visiidi esimesel päeval kohtus ta Eesti valitsusjuhi Andrus Ansipiga.
Eesti riigiprokuratuur esitas XI Riigikogu liikmele Villu Reiljanile ametliku süüdistuse pistise nõudmises.
Eestis Tallinnas algas kolm päeva kestnud ja rahvusvahelise julgeoleku küsimustele pühendatud Lennart Meri mälestuskonverents "Tabamata Euroopa". Teiste seas osalesid konverentsil Euroopa Komisjoni asepresident Siim Kallas, Eesti president Toomas Hendrik Ilves ja Gruusia peaminister Lado Gurgenidze.
Eestis Harjumaal Niitväljal avati ettevõtjatele Eerik-Niiles Krossile ja Margus Linnamäele kuuluv 120-kohaline vanadekodu Villa Benita.

29. märts

Sloveenias toimunud Euroopa Liidu välisministrite mitteametlikul kohtumisel, kus osales ka Eesti välisminister Urmas Paet, mõisteti hukka Hiina võimude vägivald Tiibeti rahutuste mahasurumisel ja kutsuti Hiina valitsust üles alustama läbirääkimisi dalai-laama Tenzin Gyatsoga.
Ameerika Ühendriikides kutsus Demokraatliku Partei senaator Patrick Leahy oma partei presidendikandidaati Hillary Clintonit üles loobuma edasisest valimisvõitlusest oma parteikaaslase Barack Obama kasuks. Hillary Clinton lükkas senaatori ettepaneku tagasi.
Angola pealinnas Luandas varises kokku kuuekorruseline politseijaoskonna hoone. Varingus hukkus 24 ja sai vigastada üle 150 inimese.
Ekvatoriaal-Guinea riigiprokuratuur andis välja Suurbritannia endise peaministri Margaret Thatcheri poja Sir Mark Thatcheri vahistamiskorralduse, et mõista tema üle kohut oletatava osaluse eest 2004. aasta ebaõnnestunud riigipöördekatses.
Zimbabwes toimusid üldvalimised, mille käigus valiti nii presidenti, parlamenti kui ka kohalikke võimuorganeid. Parlamendi 210 kohast võitis vähemalt 105 opositsioonilisi jõude ühendav Liikumine Demokraatliku Muutuse Eest.
Eestis Tartu Salemi kirikus lõppes Eesti Evangeeliumi Kristlaste ja Baptistide Koguduste Liidu kahepäevane valimis- ja aruandluskoosolek. Liidu uueks presidendiks valiti Meego Remmel ja asepresidendiks Viljar Liht.

30. märts

Euroopa Liiduga 2004. aastal ühinenud kümne riigi, kaasa arvatud Eesti lennujaamades jõustusid Schengeni lepingu tingimused.
Euroopa Liidu ja Ameerika Ühendriikide vahel jõustus niinimetatud "avatud taeva leping", mis avas transatlantiliste liinilendude turu kõigile mõlema osapoole lennufirmadele.
Norrale kuuluvatel Teravmägede saartel Barentsburgi asula lähistel kukkus alla Venemaa kaevandusfirmale Arktikugol kuulunud helikopter üheksa inimesega pardal. Kolm inimest hukkus ja kaks said raskelt vigastada.
Suurbritannias Kenti krahvkonnas Farnborough's kukkus kohaliku aja järgi 14.30 paiku alla väikelennuk, tabades kahte elumaja. Hukkusid kõik viis pardal olnud inimest; maa peal viibinutest keegi vigastada ei saanud.
Eestis Tallinna Kinomajas lõppes 43. amatöörfilmide festival. Parima täiskasvanud autori ja parima portreefilmi auhind anti Eve Esterile dokumentaalfilmi "Päevapiltnik Kalju Suur" eest; parimaks üliõpilasfilmiks tunnistati Joosep Matjuse "Taassünd".

31. märts

Türgi ülemkohus võttis menetlusse apellatsioonikohtu peaprokuröri taotluse valitseva Õigluse ja Arengu Partei keelustamiseks. Peaprokurör on süüdistanud parteid ja selle juhtkonda ilmaliku riigikorra vastu suunatud tegevuses.
Ukraina pealinnas Kiievis toimusid ulatuslikud meeleavaldused Ukraina võimaliku liitumise vastu NATOga ja Ameerika Ühendriikide presidendi George W. Bushi visiidi vastu, mis algas sama päeva hilisõhtul.
Afganistani lõunaosas Helmandi provintsis sai lõhkekeha plahvatuses haavata Eesti jalaväekompanii Estcoy-5 sõdur. Haavatu vigastused ei olnud rasked; ta toimetati ravile Camp Bastioni sõjaväebaasi.
Pakistanis kinnitati ametisse peaminister Yousaf Raza Gillani valitsuskabinet.
Komooride Ndzwani osariigi ajutiseks presidendiks nimetati Lailizamane Abdou Cheik.
Eestis allkirjastasid ettevõtte AS Kalev omanik Oliver Kruuda ja investeerimisfondi Alta Capital tegevjuht Indrek Rahumaa seni Kalevile kuulunud toiduainetetööstuse ettevõtete müügitehingu lõpuleviimise memorandumi. Selle kohaselt kujunes ettevõtete lõplikuks müügihinnaks veidi enam kui 660 miljonit Eesti krooni.
Eesti eraülikooli Estonian Business School rektorina alustas tööd ülikooli senine tegevdirektor Peeter Kross, vahetades rektori ametikohal välja ülikooli asutaja Madis Habakuke.
Eestis andis Tartu Ülikooli rektor Alar Karis üle Ernst Jaaksoni mälestusfondi stipendiumi. 200 000 krooni suuruse toetuse pälvis matemaatika-informaatikateaduskonna doktorant Mart Anton oma tegevuse eest elektroaktiivsete polümeeride (tehislihaste) uurimisel.
Eestis Tallinnas toimus Jüri Vilmsi mälestuskonverents. Ürituse avasid Tallinna linnapea Edgar Savisaar ja Isamaa ja Res Publica Liidu esimees Mart Laar.

 2008-3